CELEX: 32019R0946
Language: el
Date: 2019-03-12 00:00:00
Title: Κατ' εξουσιοδότηση κανονισμός (ΕΕ) 2019/946 της Επιτροπής, της 12ης Μαρτίου 2019, για τη συμπλήρωση του κανονισμού (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου όσον αφορά τη διάθεση χρηματοδότησης από τον γενικό προϋπολογισμό της Ένωσης για την κάλυψη των δαπανών ανάπτυξης του Ευρωπαϊκού Συστήματος Πληροφοριών και Αδειοδότησης Ταξιδιού

11.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 152/41
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/946 ΤΗΣ ΕΠΙΤΡΟΠΗΣ
         της 12ης Μαρτίου 2019
         για τη συμπλήρωση του κανονισμού (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου όσον αφορά τη διάθεση χρηματοδότησης από τον γενικό προϋπολογισμό της Ένωσης για την κάλυψη των δαπανών ανάπτυξης του Ευρωπαϊκού Συστήματος Πληροφοριών και Αδειοδότησης Ταξιδιού
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (1), και ιδίως το άρθρο 15 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 515/2014 διαθέτει ποσό 791 000 000 EUR για την ανάπτυξη συστημάτων ΤΠ για τη στήριξη της διαχείρισης των μεταναστευτικών ροών στα εξωτερικά σύνορα της Ένωσης, υπό την επιφύλαξη της έγκρισης των σχετικών νομοθετικών πράξεων της Ένωσης.
                  
               
                     (2)
                  
                  
                     Με το άρθρο 15 του κανονισμού (ΕΕ) αριθ. 515/2014 ανατίθεται στην Επιτροπή η εξουσία να εκδώσει κατ' εξουσιοδότηση πράξη για την ανάλυση του ποσού που αναφέρεται στο άρθρο 5 παράγραφος 5 στοιχείο β) του κανονισμού (ΕΕ) αριθ. 515/2014 για την ανάπτυξη συστημάτων ΤΠ, σε περίπτωση που η ανάλυση του εν λόγω ποσού δεν γίνεται στις σχετικές νομοθετικές πράξεις της Ένωσης.
                  
               
                     (3)
                  
                  
                     Με τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου (2) θεσπίστηκε το Ευρωπαϊκό Σύστημα Πληροφοριών και Αδειοδότησης Ταξιδιού (ETIAS). Το ETIAS αποτελεί κεντρικό στοιχείο των συστημάτων ΤΠ που αναφέρονται στον κανονισμό (ΕΕ) αριθ. 515/2014.
                  
               
                     (4)
                  
                  
                     Ο κανονισμός (ΕΕ) 2018/1240 δεν καθορίζει ούτε το συνολικό ύψος της χρηματοδότησης που θα κινητοποιηθεί από το χρηματοδοτικό κονδύλιο ύψους 791 000 000 EUR που προβλέπεται στον κανονισμό (ΕΕ) αριθ. 515/2014 για την κάλυψη των δαπανών ανάπτυξης του ETIAS, ούτε την κατανομή της ανά είδος δαπανών και δικαιούχους. Ως εκ τούτου, είναι αναγκαίο να προσδιοριστεί η χρηματοδότηση αυτή και η αντίστοιχη κατανομή μεταξύ των διαφόρων δικαιούχων, μέσω κατ' εξουσιοδότηση πράξης της Επιτροπής, σύμφωνα με τον κανονισμό (ΕΕ) αριθ. 515/2014.
                  
               
                     (5)
                  
                  
                     Ο κανονισμός (ΕΕ) αριθ. 515/2014 καθορίζει [στο άρθρο 6 παράγραφος 3α] το συνολικό ποσό των 96,5 εκατομμυρίων EUR που πρόκειται να λάβουν τα κράτη μέλη για την κάλυψη των δαπανών που συνδέονται με την ανάπτυξη του ETIAS.
                  
               
                     (6)
                  
                  
                     Από το ποσό που προβλέπεται στο άρθρο 5 παράγραφος 5 στοιχείο β) του κανονισμού (ΕΕ) αριθ. 515/2014, θα πρέπει να καταστεί διαθέσιμο συνολικό ποσό 209 904 000 EUR για την κάλυψη των δαπανών που συνδέονται με την ανάπτυξη του ETIAS όπως αναφέρονται στο άρθρο 85 παράγραφος 1 του κανονισμού (ΕΕ) 2018/1240.
                  
               
                     (7)
                  
                  
                     Από αυτή τη συνολική χρηματοδότηση, ποσό ύψους 100 873 000 EUR θα πρέπει να διατεθεί στον Ευρωπαϊκό Οργανισμό για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης που ιδρύθηκε με τον κανονισμό (ΕΕ) 2018/1726 του Ευρωπαϊκού Κοινοβουλίου και του Συμβουλίου (3) («eu- LISA»). Η χρηματοδότηση αυτή θα πρέπει να καλύπτει, όπως αναφέρεται στο άρθρο 85 παράγραφος 1 του κανονισμού (ΕΕ) 2018/1240, τις δαπάνες που πραγματοποιούνται από τον eu- LISA για την ανάπτυξη του συστήματος πληροφοριών ETIAS, και συγκεκριμένα τη συγκρότηση του κεντρικού συστήματος, μιας εθνικής ενιαίας διεπαφής (NUI) σε κάθε κράτος μέλος, μιας ασφαλούς υποδομής επικοινωνίας μεταξύ του κεντρικού συστήματος και των εθνικών ενιαίων διεπαφών, δημόσιου δικτυακού τόπου και εφαρμογής για φορητές συσκευές, υπηρεσίας ηλεκτρονικού ταχυδρομείου, υπηρεσίας ασφαλούς λογαριασμού, πύλης μεταφορέων, διαδικτυακής υπηρεσίας και λογισμικού που επιτρέπει στην κεντρική μονάδα ETIAS και τις εθνικές μονάδες ETIAS να επεξεργάζονται τις αιτήσεις.
                  
               
                     (8)
                  
                  
                     Από αυτή τη συνολική χρηματοδότηση, ποσό ύψους 12 531 000 EUR θα πρέπει να διατεθεί στον Ευρωπαϊκό Οργανισμό Συνοριοφυλακής και Ακτοφυλακής, ο οποίος ιδρύθηκε με τον κανονισμό (ΕΕ) 2016/1624 του Ευρωπαϊκού Κοινοβουλίου και του Συμβουλίου (4) («Frontex»). Η χρηματοδότηση αυτή θα πρέπει να καλύπτει, όπως αναφέρεται στο άρθρο 85 παράγραφος 1 του κανονισμού (ΕΕ) 2018/1240, τις δαπάνες που πραγματοποιούνται από τον Frontex για τη σύσταση της κεντρικής μονάδας ETIAS, συμπεριλαμβανομένης της προετοιμασίας του χώρου γραφείων, της προμήθειας και της εγκατάστασης του εξοπλισμού ΤΠ που πρόκειται να χρησιμοποιηθεί από το προσωπικό, καθώς και της πρόσληψης και κατάρτισης των μελών του προσωπικού της κεντρικής μονάδας.
                  
               
                     (9)
                  
                  
                     Από αυτή τη συνολική χρηματοδότηση, συνολικό ποσό 96 500 000 EUR θα πρέπει να διατεθεί στα κράτη μέλη που εφαρμόζουν το ETIAS. Η εν λόγω χρηματοδότηση θα πρέπει να καλύπτει, όπως αναφέρεται στο άρθρο 85 παράγραφος 1 του κανονισμού (ΕΕ) 2018/1240, τις δαπάνες που πραγματοποιούνται από τα κράτη μέλη για την ενσωμάτωση των υφιστάμενων εθνικών συνοριακών υποδομών και τη σύνδεσή τους με την εθνική ενιαία διεπαφή, για τη φιλοξενία της εθνικής ενιαίας διεπαφής και για τη σύσταση των εθνικών μονάδων ETIAS, συμπεριλαμβανομένης της προμήθειας και της εγκατάστασης του εξοπλισμού ΤΠ που πρόκειται να χρησιμοποιηθεί από το προσωπικό, καθώς και της πρόσληψης και κατάρτισης των μελών του προσωπικού. Καθώς οι δαπάνες ανά κράτος μέλος για τις εν λόγω δραστηριότητες είναι σε μεγάλο βαθμό παρόμοιες, ανεξάρτητα από το μέγεθος της χώρας, το μήκος των εξωτερικών συνόρων, τον αριθμό των συνοριακών σημείων διέλευσης, τον αριθμό των προσώπων που διέρχονται τα σύνορα κ.λπ., το ποσό αυτό θα πρέπει να κατανεμηθεί ισομερώς στα συμμετέχοντα κράτη μέλη.
                  
               
                     (10)
                  
                  
                     Δεδομένου ότι ο κανονισμός (ΕΕ) 2018/1240 βασίζεται στο κεκτημένο του Σένγκεν, η Δανία, σύμφωνα με το άρθρο 4 του πρωτοκόλλου αριθ. 22 για τη θέση της Δανίας το οποίο προσαρτάται στη Συνθήκη για την Ευρωπαϊκή Ένωση, και στη Συνθήκη για τη λειτουργία της Ευρωπαϊκής Ένωσης, αποφάσισε να μεταφέρει στο εθνικό της δίκαιο τον κανονισμό (ΕΕ) 2018/1240 (5). Συνεπώς, η Δανία δεσμεύεται βάσει του διεθνούς δικαίου από τον παρόντα κανονισμό.
                  
               
                     (11)
                  
                  
                     Ο παρών κανονισμός αποτελεί ανάπτυξη των διατάξεων του κεκτημένου του Σένγκεν στο οποίο το Ηνωμένο Βασίλειο δεν συμμετέχει, σύμφωνα με την απόφαση 2000/365/ΕΚ του Συμβουλίου (6)· συνεπώς, το Ηνωμένο Βασίλειο δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
                  
               
                     (12)
                  
                  
                     Ο παρών κανονισμός αποτελεί ανάπτυξη των διατάξεων του κεκτημένου του Σένγκεν στις οποίες η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου (7)· συνεπώς, η Ιρλανδία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
                  
               
                     (13)
                  
                  
                     Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν με την έννοια της συμφωνίας που συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν (8) που εμπίπτει στους τομείς οι οποίοι αναφέρονται στο άρθρο 1 στοιχείο Α της απόφασης 1999/437/ΕΚ του Συμβουλίου (9).
                  
               
                     (14)
                  
                  
                     Όσον αφορά την Ελβετία, ο παρών κανονισμός συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (10) οι οποίες εμπίπτουν στον τομέα που αναφέρεται στο άρθρο 1 στοιχείο Α της απόφασης 1999/437/ΕΚ σε συνδυασμό με το άρθρο 3 της απόφασης 2008/146/ΕΚ του Συμβουλίου (11).
                  
               
                     (15)
                  
                  
                     Όσον αφορά το Λιχτενστάιν, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας, και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (12), που εμπίπτει στον τομέα ο οποίος αναφέρεται στο άρθρο 1 στοιχείο Α της απόφασης 1999/437/ΕΚ, σε συνδυασμό με το άρθρο 3 της απόφασης 2011/350/ΕΕ του Συμβουλίου (13).
                  
               
                     (16)
                  
                  
                     Ο παρών κανονισμός συνιστά πράξη που βασίζεται στο κεκτημένο του Σένγκεν ή συνδέεται άλλως με αυτό, κατά την έννοια, αντιστοίχως, του άρθρου 3 παράγραφος 1 της πράξης προσχώρησης του 2003, του άρθρου 4 παράγραφος 1 της πράξης προσχώρησης του 2005 και του άρθρου 4 παράγραφος 1 της πράξης προσχώρησης του 2011.
                  
               
                     (17)
                  
                  
                     Δεδομένης της ανάγκης να αρχίσει η πρακτική εφαρμογή του κανονισμού (ΕΕ) 2018/1240 χωρίς περαιτέρω καθυστέρηση, ούτως ώστε το ETIAS να είναι πλήρως λειτουργικό τρία έτη μετά την έναρξη ισχύος του εν λόγω κανονισμού, όπως έχει προγραμματιστεί, και προκειμένου να καταστεί δυνατή η ταχεία εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (18)
                  
                  
                     Τα μέτρα που περιλαμβάνονται στον παρόντα κανονισμό είναι σύμφωνα με τη γνώμη που διατύπωσαν εμπειρογνώμονες από όλα τα κράτη μέλη με τους οποίους έγινε διαβούλευση ειδικά για αυτόν τον σκοπό.
                  
               
                     (19)
                  
                  
                     Ο κανονισμός (ΕΕ) αριθ. 515/2014 θα πρέπει συνεπώς να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Συνολικό ποσό ύψους 209 904 000 EUR διατίθεται από τον γενικό προϋπολογισμό της Ένωσης για την κάλυψη των δαπανών που αναφέρονται στο άρθρο 85 παράγραφος 1 του κανονισμού (ΕΕ) 2018/1240.
            
            
               2.   Το ποσό που αναφέρεται στην παράγραφο 1 λαμβάνεται από το ποσό των 791 000 000 EUR το οποίο προορίζεται για την ανάπτυξη των συστημάτων ΤΠ που αναφέρονται στο άρθρο 5 παράγραφος 5 στοιχείο β) του κανονισμού (ΕΕ) αριθ. 515/2014.
            
         
         
            Άρθρο 2
            
               1.   Το ποσό που αναφέρεται στο άρθρο 1 παράγραφος 1 χρησιμοποιείται ως ακολούθως:
               
                           α)
                        
                        
                           100 873 000 EUR διατίθενται στον eu-LISA για την κάλυψη των δαπανών για την ανάπτυξη του συστήματος πληροφοριών ETIAS, όπως αναφέρεται στο άρθρο 85 παράγραφος 1 του κανονισμού (ΕΕ) 2018/1240·
                        
                     
                           β)
                        
                        
                           12 531 000 EUR διατίθενται στον Ευρωπαϊκό Οργανισμό Συνοριοφυλακής και Ακτοφυλακής για την κάλυψη των δαπανών για τη σύσταση της κεντρικής μονάδας ETIAS, όπως αναφέρεται στο άρθρο 85 παράγραφος 1 του κανονισμού (ΕΕ) 2018/1240·
                        
                     
                           γ)
                        
                        
                           96 500 000 EUR διατίθενται στα κράτη μέλη για την κάλυψη των δαπανών για την ενσωμάτωση των υφιστάμενων εθνικών συνοριακών υποδομών και τη σύνδεση στην εθνική ενιαία διεπαφή, για τη φιλοξενία της εθνικής ενιαίας διεπαφής, και για τη σύσταση των εθνικών μονάδων ETIAS, όπως αναφέρεται στο άρθρο 85 παράγραφος 1 του κανονισμού (ΕΕ) 2018/1240.
                        
                     
            
               2.   Το ποσό που αναφέρεται στην παράγραφο 1 στοιχείο γ) κατανέμεται ισομερώς στα κράτη μέλη.
            
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 12 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 150 της 20.5.2014, σ. 143.
         
            (2)  Κανονισμός (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (ΕΕ L 236 της 19.9.2018, σ. 1).
         
            (3)  Κανονισμός (EE) 2018/1726 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA), και την τροποποίηση του κανονισμού (ΕΚ) αριθ. 1987/2006 και της απόφασης 2007/533/ΔΕΥ του Συμβουλίου και την κατάργηση του κανονισμού (ΕΕ) αριθ. 1077/2011 (ΕΕ L 295 της 21.11.2018, σ. 99).
         
            (4)  Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ L 251 της 16.9.2016, σ. 1).
         
            (5)  Η Δανία κοινοποίησε στις 21 Δεκεμβρίου 2018, σύμφωνα με το άρθρο 4 του πρωτοκόλλου 22, την απόφασή της να μεταφέρει τον κανονισμό (ΕΕ) 2018/1240 στο εθνικό της δίκαιο.
         
            (6)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
         
            (7)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (8)  ΕΕ L 176 της 10.7.1999, σ. 36.
         
            (9)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (10)  ΕΕ L 53 της 27.2.2008, σ. 52.
         
            (11)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (12)  ΕΕ L 160 της 18.6.2011, σ. 21.
         
            (13)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).